**Ján Strapec** (\* 10. marec 1989, Trnava), známy najmä pod umeleckým menom **Strapo**, je slovenský raper a freestyler. Je dvojnásobným víťazom celoslovenskej súťaže vo freestyle battle – Artattack Freestyle Battle, ktorý prvýkrát vyhral v roku 2006. V roku 2007 vydal EP *MC, ktorý vedel priveľa*, v roku 2008 mixtape *50:50*, na ktorom spolupracoval DJ Spinhandz a v roku 2012 vydal s producentom Emeresom album *23*, ktorý bol v roku 2013 ocenený zlatou platňou. Na Radio\_Head awards 2012 bol nominovaný v dvoch kategóriách – Nováčik roka a Najlepší album v kategórii Hip-Hop, Rap a R&B. Svoj druhý sólový album *Versus* vydal v septembri 2015 a tretí album *POSCHOD13.* vydal v apríli 2018. Oba pod vlastnou značkou White Trash.

Hudobná kariéra
---------------

Strapo sa k rapu dostal, keď sa v mladosti presťahoval z Bratislavy na Záhorie, medzi prvých rapových interpretov, ktorých počúval, patrili aj Eminem a Názov Stavby. V čase popularity filmu 8 Mile sa začal zaujímať o freestyle battle, na ktoré najprv začal chodiť, neskôr sa ich začal zúčastňovať. Začiatkom roku 2006 vyhral ako 16-ročný v Bratislave freestyle battle Bombaklad. V máji vyhral celoslovenský Artattack freestyle battle. Najbližší rok sa zúčastnil viac ako 30 ďalších súťaží vo freestyle a v roku 2007 sa mu druhýkrát podarilo vyhrať Artattack freestyle battle.

28. mája 2007 vyšlo jeho prvé EP *MC, ktorý vedel priveľa*. Celé EP produkoval producent Karaoke Tundra, jediní hostia na ňom sú Chutkass a Ektor. Tiež sa spolu so skupinou Moja Reč objavil na remixe skladby „Máme vás" od českej skupiny IdeaFatte, ku ktorej bol aj urobený videoklip. Klip má ku marcu 2014 viac ako 1 400 000 prehratí na oficiálnom YouTube kanáli skupiny IdeaFatte.

29. septembra 2008 vyšiel Strapovi mixtape *50:50* v spolupráci s DJom Spinhandzom. Na mixtape sa podieľali mnohí producenti a hostia – Moja Reč, Radikal, Opak, Godot, Masif, Karaoke Tundra, Tafrob, DJ Fatte, Analytik a ďalší.

Počas rokov 2008 a 2009 sa tiež podieľa spoluprácami na albumoch *Utečenec* (Decko), *P.O.B* alebo *Mount Emerest* (Emeres).

Koncom roka 2010 dáva von skladbu „Musím ísť" produkovanú Emeresom, ktorou ukončil svoju kariéru freestylera, počas ktorej 50-krát vyhral, 5-krát prehral a raz remizoval. 

V roku 2011 sa objavil na skladbe „Si zvonil?! (Radikal diss)", kde spolu so Separom a Deckom dissoval Radikala, člena skupiny Dramatikz, s ktorým mal predtým nejaké spolupráce. Videoklip má ku marcu 2014 na oficiálnom kanáli Gramo Rokkaz viac ako 3 350 000 prehratí a stal sa najsledovanejšou skladbou, akú kedy Strapo nahral. Počas roka ešte vypustil skladbu „Dzime dzeci" a videoklip k skladbe „Daj peňáz", ktorý bol veľmi úspešný v získal piate miesto v hlasovaní o videoklip roka v ankete Slávik 2012. Videoklip bol predzvesťou projektu s Emeresom, na ktorom začal pracovať, a ku marcu 2014 mal na youtube viac ako 2 183 000 prehratí.

1. júna 2012 vyšiel Strapovi album *23*, ktorý spravil spolu s českým producentom Emeresom. K albumu boli urobené ďalšie videoklipy k skladbám „Sám doma a bohatý", „Starý pes" a v roku 2013 aj k skladbe „Loading", ktorá bola nasadená do slovenských rádií. Tam sa umiestnila najvyššie na 57. priečke a na 6. v rámci domácej tvorby.

9. februára bola odpremiérovaná prvá epizóda internetovej dokumentárnej série *Ja som hip-hop*, ktorá bola o Strapovi.

Súkromný život
--------------

Strapo pochádza z rozvedenej rodiny a dosť často sa s mamou v detstve sťahoval. Počas školy chodil na dramatický krúžok. V relácii *Ja som hip-hop* sa vyjadril, že mu to pomohlo prekonať trému a natrénovať prejav, čo mu neskôr pomohlo aj pri rapovaní.

V roku 2010 mal Strapo vážnu autonehodu, po ktorej mu zostal trvalý následok – titanová platnička v hlave a nedokáže pohnúť ľavým obočím a pravým palcom na nohe.

Spory a beefy
-------------

### H16

V roku 2007 Strapo urobil diss na Otecka zo skupiny H16, skladbu „Killa Khonec", kde spomenul v pár veršoch aj Majka Spirita a v roku 2008 na skladbe „Aspirin", kde nepriamo spomenul názvy ich skladieb „Nejsom falošný", „Nech ti nejebe", „Tie isté pičoviny", „Neverím ti" a namieril ich zrejme proti ich pôvodným autorom. Otecko, Spirit (ani iný člen H16) na tieto dissy nikdy nereagovali, hoci na internete sa dá nájsť video zo zákulisia, kde prebehla konfrontácia medzi členmi H16 a Strapom. Spirit ale necíti k Strapovi žiadnu negatívnu energiu, v rozhovore pre *mafiarecords.cz* v roku 2011 spomenul, že Strapo je dobrý rapper a nemal by problém s ním spraviť skladbu. Napriek tomu v skladbe „Starý pes" má verš „Keď ty si nový človek, tak ja som starý pes", ktorým môže odkazovať na sólo album *Nový človek* od Majka Spirita.

### Miky Mora

V roku 2007 nahral Miky Mora skladbu „1.6 TDi", diss na H16, kde spomenul aj Strapa a snažil sa zosmiešniť Otecka tým, že ho dissuje aj „amatér Strapo".

### Radikal

Po piatich spoluprácach s Radikalom, resp. Dramatikz, Strapo hosťoval v roku 2011 na disse „Si zvonil?! (Radikal diss)" od Separa a Decka, členov labelu Gramo Rokkaz. Strapo okrem iného hovorí v skladbe aj to, že ľutuje, že má s Radikalom skladby. Radikal reagoval aj na Strapa v jeho odpovedi „Vypol si zvonček! (Smetiar & Prenastaviteľné Wécko diss)".

Diskografia
-----------

### Štúdiové albumy

| Názov | Detaily | Ocenenie | Predaj | Najvyššia zaznamenaná pozícia v rebríčkoch |
| --- | --- | --- | --- | --- |
| *23* | Dátum vydania: 1. jún 2012Vydavateľstvo: PVP/EMIFormát: CD, digitálny download | SK: Zlaté | SK+CZ: 5 000+ | - |
| *Versus* | Dátum vydania: 18. september 2015
Vydavateľstvo: White Trash
Formát: CD, digitálny download | SK: | SK+CZ: 5000+ |  |
| *POSCHOD13.* | Dátum vydania: 13. apríl 2018 (nekôr presunuté na 20. apríl 2018)
Vydavateľstvo: White Trash
Formát: CD, digitálny download, stream |  |  |  |

### Ostatné

* 2007: *MC, ktorý vedel priveľa* (EP)
* 2008: *50:50* (mixtape) (spolu s DJ Spinhandz)

### Skladby umiestnené v rebríčkoch

| **Rok** | **Skladba** | SK Top 100 | SK Top 50 domáce | CZ Top 50 domáce | **Album** |
| --- | --- | --- | --- | --- | --- |
| 2013 | „Loading" (spolu s Emeres) | 53 | 5 | - | *23* |
| 2013 | „Takoj" | - | - | 36 | - |

### Videoklipy

Sólo
* 2011: „Daj peňáz!"
* 2012: „Sám doma a bohatý"
* 2012: „Starý pes"
* 2013: „Raz" (one take)
* 2013: „Loading"
* 2013: „TAKOJ"
* 2013: „Dekel"
* 2015: „Echo" (ft. Gabryell)
* 2015: „Nemý Plač" (prod. Emeres)
* 2015: „Versus" (feat. Dj Spinhands, prod. Matej Straka)
* 2016: „Stoji mi rap" (feat. Dame, prod. Emeres)
* 2016: „2LÁK" (ft. Marián Čekovský, prod. Emeres)
* 2016: „Jason" (prod. ESSO)
* 2017: „FCKt" (prod. Amida)

Ostatné
* 2007: „Máme vás (MCs remix)" (IdeaFatte ft. Moja Reč & Strapo)
* 2011: „Si zvonil?! (Radikal diss)" (Separ & Decko ft. Strapo & DJ Spinhandz)

Ocenenia a nominácie
--------------------

Aurel

| Rok | Nominovaná práca | Ocenenie | Výsledok |
| --- | --- | --- | --- |
| 2007 | *MC, ktorý vedel priveľa* | Najlepší album v kategórii Hip-Hop | Nominácia |

Slávik

| Rok | Nominovaná práca | Ocenenie | Výsledok |
| --- | --- | --- | --- |
| 2013 | ***Strapo*** | Najlepší spevák | Nominácia |
| 2013 | *Strapo – Starý pes* | Najlepší videoklip | Nominácia |
| 2013 | *Strapo – Sám doma a bohatý* | Najlepší videoklip | 3. miesto |

Radio\_Head awards

| Rok | Nominovaná práca | Ocenenie | Výsledok |
| --- | --- | --- | --- |
| 2012 | *23* | Najlepší album v kategórii Hip-Hop, Rap a R&B | Nominácia |
| 2012 | Strapo | Nováčik roka | Nominácia |
| 2015 | *Versus* | Nahrávka roka – Hip-Hop / Rap / R'n'B | Víťazstvo |
| 2018 | *Poschod13* | Nahrávka roka – Hip-Hop / Rap / R'n'B | Víťazstvo |

Referencie
----------

1. ↑   *Rádio\_FM zverejnilo nominácie na Radio\_Head Awards 2012.* [online]. radiohlavy.sk. Dostupné online.
2. ↑   *Strapo CD Versus album 2015.* [online]. ArtAttack.sk. Dostupné online.
3. ↑   *Strapo a DJ Spinhandz jedou fifty-fifty, jejich společný mixtape už je v lisu!* [online]. metancity.com. Dostupné online.
4. ↑   *ARTATTACK FREESTYLE BATTLE 2006* [online]. artattack.sk. Dostupné online.
5. ↑   *Report: ArtAttack Freestyle Battle 2007* [online]. 90bpm.sk. Dostupné online.
6. ↑   *IdeaFatte - Máme vás (MCs remix) (ft. Moja Reč & Strapo)* [online]. youtube.com/IdeaFatte. Dostupné online.
7. ↑   *Separ & Decko (+ Strapo & DJ Spinhandz) "Si zvonil?! (Radikal Diss)"* [online]. youtube.com/gramorokkaz. Dostupné online.
8. ↑   *BIOGRAFIA/DISKOGRAFIA* [online]. strapo.sk. Dostupné online.
9. ↑   *Strapo - DAJ PEŇÁZ! feat. DJ Spinhandz (produkcia EMERES) OFFICIAL VIDEO* [online]. youtube.com/OfficialStrapo. Dostupné online.
10. ↑  Strapo: "Som fit a síl mám viac než predtým!"
11. ↑   *Majk Spirit odpovedá na 40 otázok od fanúšikov!* [online].. Dostupné online.
12. ↑  . Dostupné online.
13. ↑  . Dostupné online.
14. ↑
15. ↑   slavik. Dostupné online.
16. ↑   *Radio\_Head Awards 2011* [online].. Dostupné online.
17. ↑   *Poznáme víťazov Radio\_Head Awards 2015* [online]. radiohlavy.sk, 2016-03-13, [cit. 2019-03-16]. Dostupné online.
18. ↑   *Poznáme víťazov Radio\_Head Awards 2018* [online]. radiohlavy.sk, 2019-03-15, [cit. 2019-03-16]. Dostupné online.